**S A M Þ Y K K T I R F Y R I R Einurð ehf.**

 1. gr.

 Félagið er óhagnaðardrifið einkahlutafélag og er **nafn** þess **Einurð ehf**.

 2. gr.

 **Heimilisfang** félagsins er að Lerkidal 52, 260 Reykjanesbæ.

 3. gr.

 **Tilgangur** félagsins er að stuðla að samfélagsþróun og nýsköpun með fræðslu, ráðgjöf, verkefnaþróun- og stjórnun

 4. gr.

 **Hlutafé** félagsins er krónur sjöhundruð og fimmtíu þúsund. Hver **hlutur** er að fjárhæð kr. 1 -króna að nafnverði, eða margfeldi þeirrar fjárhæðar.

 5. gr.

 Heimilt er að **hækka hlutafé** félagsins með ályktun hluthafafundar og þarf til sama magn atkvæða og til breytinga á samþykktum þessum. Hluthafar skulu hafa forgangsrétt að öllum nýjum hlutum í sínum eigin flokkum í hlutfalli við skráða hlutafjáreign sína. Hlutahafafundur einn getur ákveðið **lækkun hlutafjár**.

 Sé hluthafi einn getur hann að lagaskilyrðum fullnægðum skráð hækkun eða lækkun hlutafjár í gerðabók.

 6. gr.

 Stjórn félagsins skal halda **hlutaskrá** samkvæmt lögum.

 7. gr.

 **Eigendaskipti að hlutum** í félaginu öðlast ekki gildi gagnvart því fyrr en stjórn þess hefur verið tilkynnt um það skriflega eða þau hafa verið færð í gerðabók einkahlutafélags eins aðila.

 Stjórn félagsins hefur **forkaupsrétt** fyrir félagsins hönd að fölum hlutum. Að félaginu frágengnu hefur hluthafi forkaupsrétt að hlutum í hlutfalli við hlutafjáreign sína. Verði ágreiningur um verð hluta skal það ákveðið með mati tveggja óvilhallra manna sem dómkvaddir skulu til þess starfa. Forkaupsréttarhafi hefur tveggja mánaða frest til að beita forkaupsrétti sínum og telst fresturinn frá tilkynningu til stjórnar um tilboð. Þá mega eigi líða fleiri en þrír mánuðir frá því að kaup voru ákveðin þar til kaupverð er greitt.

 Eigendaskipti vegna **erfða** eða **búskipta** lúta ekki framangreindum forkaupsréttarreglum.

 Óheimilt er að **veðsetja** eða **gefa** hluti í félaginu án samþykkis félagsstjórnar.

 Ef einkahlutafélag, sem er skráð í eigu fleiri en eins aðila, kemst á hendur eins aðila skal tilkynna hlutafélagaskrá það.

 8. gr.

 Félagið má eigi veita **lán** út á hluti sína nema lög leyfi. Félaginu er heimilt að kaupa **eigin hluti** að því marki sem lög leyfa. Óheimilt er að neyta atkvæðisréttar fyrir þá hluti sem félagið á sjálft.

 9. gr.

 Hluthafi ber ekki **ábyrgð** á skuldbindingum félagsins fram yfir hlut sinn í félaginu.

 10. gr.

 **Æðsta vald** í málefnum félagsins er í höndum lögmætra hluthafafunda séu hluthafar fleiri en einn en ella í höndum hluthafans, sbr. lög um einkahlutafélög (ehf.).

 11. gr.

 **Aðalfundur** skal haldinn fyrir lok ágúst ár hvert.

 Sé hluthafi einn þarf ekki að halda aðalfund heldur skal hluthafinn taka viðeigandi ákvarðanir skv. 59. gr. ehf. og skrá þær í gerðabók skv. 55. gr. ehf.

 **Aukafundi** skal halda eftir ákvörðun stjórnar eða að kröfu hluthafa sem ráða a.m.k. einum tíunda hluta hlutafjár í félaginu. Skal krafan skriflega gerð og fundarefni tilgreint og fundur boðaður þá innan fjórtán daga. Ef stjórnin skirrist við að boða fund eftir móttöku slíkrar kröfu má leita atbeina stjórnvalda samkvæmt lögum um einkahlutafélög.

 Sé hluthafi einn tekur hann afstöðu til mála, sem almennt er fjallað um á aukafundum, og skráir ákvarðanir í gerðabók.

 12. gr.

 Félagsstjórn skal **boða** til hluthafafunda með tilkynningu til hvers hluthafa í ábyrgðarbréfi eða tölvupósti eða á annan jafnsannanlegan hátt. Aðalfund skal boða með minnst fjórtán daga fyrirvara en aukafund með minnst sjö daga fyrirvara. Fundarefnis skal getið í fundarboði.

 Hluthafafundur er **lögmætur** ef hann er löglega boðaður og hann sækja hluthafar eða umboðsmenn þeirra sem hafa yfir að ráða helmingi hlutafjár í félaginu að minnsta kosti. Verði fundur ólögmætur vegna annmarka að þessu leyti skal boðað til nýs fundar innan mánaðar með sjö daga fyrirvara og verður sá fundur lögmætur til að ræða þau mál sem ræða átti á fyrri fundinum ef hann sækja hluthafar eða umboðsmenn þeirra sem ráða yfir 10% hlutafjár í félaginu hið minnsta.

 13. gr.

 Eitt **atkvæði** fylgir hverri 1 krónu í hlutafé. Hluthafar geta með skriflegu umboði veitt umboðsmönnum heimild til að sækja hluthafafund og fara með atkvæðisrétt sinn.

 Á hluthafafundi ræður **afl atkvæða** nema öðruvísi sé fyrir mælt í landslögum eða samþykktum þessum. **Samþykki allra** hluthafa þarf til þess:

 a. að skylda hluthafa til að leggja fram fé í félagsþarfir fram yfir skuldbindingar sínar,

 b. að takmarka heimild manna til meðferðar á hlutum sínum eða

 c. að breyta ákvæðum samþykktanna um hlutdeild manna í félaginu eða jafnrétti þeirra á milli.

 Tillögur um **breytingar á samþykktum** félagsins eða um **sameiningu** þess við önnur félög eða fyrirtæki má ekki taka til meðferðar á fundum þess nema þess hafi verið getið í fundarboði.

 14. gr.

 Á **aðalfundi** skulu tekin fyrir þessi **mál**:

 1. Stjórn félagsins skal skýra frá hag félagsins og rekstri þess á liðnu starfsári.

 2. Efnahagsreikningur og rekstrarreikningur félagsins fyrir liðið starfsár skulu lagðir fram ásamt athugasemdum endurskoðenda eða skoðunarmanna félagsins til samþykktar.

 3. Stjórn félagsins skal kjörin og endurskoðendur eða skoðunarmenn.

 4. Tekin skal ákvörðun um framlög í varasjóð og hagnaði skal ráðstafað í samræmi við tilgang félagsins. Stjórn er óheimilt að taka ákvörðun um útgreiðslu arðs til hluthafa.

 5. Ákvörðun skal tekin um greiðslur til stjórnar- og skoðunarmanna fyrir störf þeirra á starfsárinu.

 6. Umræður og atkvæðagreiðslur um önnur málefni sem löglega eru upp borin.

 Verði hluthafi einn skal hann taka ákvarðanir skv. 59. gr. ehf.

 15. gr.

 **Fundargerðarbók** skal haldin og í hana skráð það sem gerist á hluthafafundum.

 Sé hluthafi einn skráir hann ákvarðanir í gerðabók.

 16. gr.

 **Stjórn** félagsins skal skipuð einum til fimm mönnum, kjörnum á aðalfundi til eins árs í senn, þó eigi færri en þremur séu hluthafar fimm eða fleiri. Skipi stjórnina einn maður skal jafnframt kjörinn a.m.k. einn varamaður til sama tíma.

 Stjórn félagsins stýrir öllum málefnum félagsins milli hluthafafunda og gætir hagsmuna þess gagnvart þriðja manni. Í fjölskipaðri stjórn skuldbinda **undirskriftir** meirihluta stjórnar félagið en í eins manns stjórn undirskrift stjórnarmannsins.

 **Stjórnarfundir** eru lögmætir ef meirihluti stjórnarmanna sækir fund. Afl atkvæða ræður afgreiðslu mála. Verði atkvæði jöfn ræður atkvæði formanns úrslitum. Halda skal fundargerð um stjórnarfund.

 Ef stjórn félagsins er aðeins skipuð einum manni og framkvæmdastjóri er í félaginu skal stjórnarmaðurinn að jafnaði taka mikilvægar ákvarðanir í málefnum félagsins að höfðu samráði við framkvæmdastjórann, sé hann eigi sami maður, og skrá þær í gerðabók félagsins.

 17. gr.

 Sé stjórnin fjölskipuð **skiptir** hún sjálf **með sér verkum**. Formaður boðar til **stjórnarfunda**. Hver stjórnarmaður getur krafist stjórnarfundar. Sama rétt á framkvæmdastjóri.

 Stjórnin skal setja sér **starfsreglur** þar sem nánar skal kveðið á um framkvæmd starfa hennar.

18. gr.

 Stjórn félagsins ræður **framkvæmdastjóra** og ákveður starfskjör hans. Hún veitir og prókúruumboð fyrir félagið. Skipi einn maður stjórnina getur hann jafnframt verið framkvæmdastjóri, sbr. 41. gr. ehf.

 Framkvæmdastjóri hefur með höndum stjórn á daglegum rekstri félagsins og kemur fram fyrir þess hönd í öllum málum sem varða venjulegan rekstur. Hann sér um reikningshald og ráðningu starfsliðs. Framkvæmdastjóra ber að veita stjórnarmönnum og endurskoðendum eða skoðunarmönnum allar upplýsingar um rekstur félagsins sem þeir kunna að óska og veita ber samkvæmt lögum.

 19. gr.

 Á aðalfundi félagsins skal kjósa **einn eða fleiri löggilda endurskoðendur eða skoðunarmenn**. Skulu þeir rannsaka reikninga félagsins fyrir hvert starfsár og leggja niðurstöður sínar fyrir aðalfund. Endurskoðendur eða skoðunarmenn má ekki kjósa úr hópi stjórnarmanna eða starfsmanna félagsins.

 20. gr.

 Starfsár og **reikningsár** er almanaksárið. Stjórnin skal hafa lokið gerð **ársreikninga** og lagt fyrir endurskoðendur eða skoðunarmenn eigi síðar en einum mánuði fyrir aðalfund.

 21. gr.

 Engin **sérréttindi** fylgja hlutum í félaginu. Hluthafar þurfa ekki að sæta **innlausn** hluta sinna nema lög standi til annars.

 22. gr.

 **Samþykktum** þessum má **breyta** á lögmætum aðalfundi eða aukafundi með 2/3 hlutum greiddra atkvæða, svo og með samþykki hluthafa sem ráða yfir a.m.k. 2/3 hlutum af því hlutafé í félaginu sem farið er með atkvæði fyrir á fundinum, enda sé annað atkvæðamagn ekki áskilið í samþykktum eða landslögum, sbr. 68. gr. ehf.

 Sé hluthafi einn getur hann breytt samþykktum þessum með skráningu ákvörðunar í gerðabók, sbr. 55. og 59. gr. ehf.

23. gr.

 Með tillögur um **slit** og skipti á félaginu skal fara sem um breytingar á samþykktum þessum. Þarf atkvæði hluthafa sem ráða minnst 2/3 hlutum af heildarhlutafé félagsins til að ákvörðun um slit sé gild. Hluthafafundur, sem tekið hefur löglega ákvörðun um slit eða skipti félagsins, skal einnig ákveða ráðstöfun eigna og greiðslu skulda.

 24. gr.

 Þar sem ákvæði samþykkta þessara segja ekki til um hvernig með skuli farið skal hlíta **ákvæðum laga** um einkahlutafélög, svo og öðrum lagaákvæðum er við geta átt.

 Þannig samþykkt í Reykjanesbæ 11. júní 2020.

Stefanía G. Kristinsdóttir

Gestur Helgason

Elva Björt Stefánsdóttir